دشت ءِ مھلبیں پُلّکاں
عبدالله میر
جھد ءِ سنگر ءِ داروک
راستی ءِ تب ءِ مردم
کشک آجوئی جنزیت
منزل ءَ ابدمانیں
کسھے کہ بندوک انت
دشت ءِ مھلبیں پُلکاں
کہ سراں نمیرانیں
گلزمین ءِ دلبند ءَ
واھگ انت ھمک بچ ءِ
ڈیھ ءِ بیرک ءِ داب ءَ
مِک بہ بیت ماتانی
سر پہ نازے باندات ءَ
جامگے بہ سینگاریت
لاڑوکیں گھاروکے
پکر برادَل ءِ بوتگ
پہ وتن شھیدی ءَ
چون سنکلاں بندئے
اَھد ءِ زورسریں واجہ
زِر مراد ءُ ماس انت مئے
گلزمین ارواہ انت
مئے زبان ءِ لبز ءُ گال
دوست تر انت ساہ ءَ چہ
زندگ انت کلم پاکیں
ھر بلوچ ءِ دست ءَ بیت
جنگ توپگ ءِ ارواہ
داشتگ اَت ملجاھاں
ساہ تیرے ءَ مھتل
پشت ندات ورناھاں
دائم ءَ ھبر ایر انت
گیدی ماں دلبند ءَ
باج ھمل ءَ برتگ
جست بگر پَرنگاں چہ
اَھد ءِ دپتر ءِ تاکاں
دائم ءَ ابدمان انت